**Fácánkert Község Önkormányzata Képviselő-testületének .../.... (...) önkormányzati rendelete Fácánkert Község Képviselő-testületének a szociális igazgatás és szociális ellátás helyi szabályozásáról szóló 2/2015 (II.27.) önkormányzati rendeletének módosításáról**

Fácánkert Község Önkormányzatának Képviselő-testülete Magyarország Alaptörvénye 32. cikk. (1) bekezdés a) pontjában és (2) bekezdésében kapott feladatkörében, valamint Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8. pontjában kapott hatáskörében eljárva, a szociális igazgatásról és szociális ellátásokról szóló 1993. évi III. törvény 1. § (2) bekezdésében, 10. § (1) bekezdésében, 18. § a) pontjában, 26. §-ban, 32. § (3) bekezdésében, 45. § (1) bekezdésében, 48. § (4) bekezdésében, 58/B. § (2) bekezdésében, 62. § (2) bekezdésében, 92. § (1) bekezdésében és 132. § (4) bekezdésében kapott felhatalmazás alapján, a következőket rendeli el:

**1. §**

A szociális igazgatás és szociális ellátás helyi szabályozásáról szóló 2/2015 (II.27.) önkormányzati rendelet 34. §-a az alábbi rendelkezéssel egészül ki:

**2. §**

A szociális igazgatás és szociális ellátások helyi szabályozásáról szóló 2/2015.(II.27.) önkormányzati rendelet 34. §-a a következő (5) bekezdéssel egészül ki:

„(5) A 2022. február 1. napjától megállapított, a rendelet 1. melléklete szerinti térítési díj emelésének mértékét az Önkormányzat a veszélyhelyzet fennálltáig magára vállalja.”

**3. §**

Ez a rendelet 2022. június 1-jén lép hatályba.

**Tolna, 2022. május 25.**

**Orbán Zsolt Ezerné dr. Huber Éva**

**polgármester jegyző**

**Záradék:**

Ezen rendelet 2022. napján kihirdetésre került.

**Ezerné dr. Huber Éva**

**jegyző**

Végső előterjesztői indokolás

A Tolna Megyei Kormányhivatal megvizsgálta Fácánkert Község Önkormányzata Képviselő-testületének a szociális igazgatás és szociális ellátások helyi szabályozásáról szóló 2/2015. (II.27.) önkormányzati rendeletének módosításáról szóló 2/2022. (I.25.) önkormányzati rendeletét, mely a térítési díjak emelését tartalmazta.

A rendelet-módosítással kapcsolatban felettes hatóság törvényességi felhívással élt, mivel álláspontja szerint a térítési díj emelésére a veszélyhelyzettel összefüggő átmeneti szabályokról szóló 2021. évi XCIX. törvény 147.§ (1) bekezdés a) pontja, valamint a koronavírus-világjárvány nemzetgazdaságot érintő hatásának enyhítése érdekében szükséges gazdasági intézkedésről szóló 603/2020. (XII.18.) Korm. rendelet értelmében a képviselő-testületnek ebben a formában nem volt módja.

Álláspontjuk szerint a térítési díj – figyelemmel az infláció mértékére, melyre vonatkozó rendelkezést a vállalkozóval kötött szerződés is tartalmazza – emelése ugyan lehetséges, de az emelés költsége a szolgáltatást igénybe vevőre nem hárítható át, ezen költséget az önkormányzatnak kell megfizetnie.

Mindezekre való tekintettel a rendelet-módosítás kapcsán, élve Magyarország helyi önkormányzatairól szóló 2011. évi CLXXXIX. törvény 132.§ (1) bekezdés a) pontjában biztosított jogkörével a Tolna Megyei Kormányhivatal Kormánymegbízottja törvényességi felhívással élt.

A felhívás értelmében a rendelkezést felül kell vizsgálni, a felhívással kapcsolatos álláspontot 2022. június 15. napjáig szükséges felettes hatóság részére megküldeni.

A helyi önkormányzatok törvényességi felügyeletének részletes szabályairól szóló 119/2012. (VI.26.) Korm. rendelet 7.§ a) pontja értelmében: A törvényességi felhívás tartalmáról települési önkormányzat esetén a polgármester tájékoztatja a képviselő-testületet.

Részletes indokolás

**Az 1. §-hoz**

Az záró és átmeneti rendelkezések újraszabályozása, mely során a kifogásolt díjemelés kompenzálását az önkormányzat megoldja.

**A 2. §-hoz**

Hatályba lépésként 2022. június 1. napja javasolt.